Guardiola tuntut permohonan maaf
PEP Guardiola berkata Manchester City berhak mendapat permohonan maaf setelah berjaya membatalkan penggantungan Eropah mereka tetapi pesaingannya Jose Mourinho dan Jurgen Klopp mengkritik keputusan Mahkamah Timbang Tara untuk Sukan. CAS pada hari Selasa membatal penggantungan dua tahun yang dikenakan pada awal tahun ini ke atas kelab Liga Perdana Inggeris itu oleh badan pentadbir bola sepak Eropah, UEFA atas tuduhan melanggar peraturan Financial Fair Play (FFP) antara 2012 dan 2016. Guardiola merasakan kelab itu telah membuktikan diri mereka tidak bersalah setelah bertahun-tahun dituduh melanggar peraturan berkaitan dengan kekuatan kewangan mereka dan berkata sudah tiba masanya bagi orang lain untuk menerima tempat mereka di kalangan golongan elit dihargai. “Saya sangat gembira dengan keputusan itu. Ini menunjukkan semua orang yang dikatakan mengenai kelab itu tidak benar,” kata bos City itu dalam sidang media sebelum perlawanan. “Kita harus mendapat permohonan maaf,” tambahnya. “Sekiranya kami melakukan sesuatu yang salah, kami pasti akan menerima keputusan daripada UEFA dan CAS.” Bos City telah menyerang pesaing mereka atas apa yang dia percaya adalah kempen “berbisik” untuk memperlekehkan mereka. “Kami tidak mengharapkan Liverpool, Tottenham, Arsenal, Chelsea atau Wolves, atau semua kelab, untuk mempertahankan kami tetapi kami berhak untuk mempertahankan diri kami apabila kami yakin apa yang telah kami lakukan adalah betul, dan tiga hakim bebas mengatakan ini,” katanya.  – ‘Bencana’ – Pengurus Tottenham, Mourinho berkata keputusan pengadilan itu adalah “bencana” dan menunjukkan FFP, yang membatasi perbelanjaan kelab sesuai dengan pendapatan mereka, kini sudah mati, sementara bos Liverpool, Klopp bekata penangguhan City adalah hari yang tidak baik untuk bola sepak. City dihukum oleh UEFA pada bulan Februari kerana “pelanggaran serius” peraturan FFP tetapi segera menentang larangan tersebut. CAS mendapati City gagal bekerjasama dengan pihak berkuasa UEFA tetapi berkata kelab itu “tidak menyembunyikan dana ekuiti sebagai sumbangan penajaan”. UEFA mengakui dalam satu kenyataan bahawa banyak tuduhan itu berada di luar had masa lima tahun dalam peraturannya sendiri. Denda awal 30 juta euro yang dikenakan oleh UEFA dikurangkan kepada 10 juta euro oleh CAS. Namun, denda itu hanya berkaitan dengan kegagalan City untuk bekerjasama dengan siasatan UEFA dan bukannya pelanggaran FFP. Mourinho berkata jika mereka bersalah, City harus digantung – tetapi jika mereka tidak bersalah, mereka tidak harus membayar sesen pun. “Ini adalah keputusan yang memalukan, kerana jika Man City tidak bersalah maka dihukum dengan sejumlah jutaan adalah aib. Sekiranya anda tidak bersalah, anda tidak akan dihukum. Dengan cara lain jika anda bersalah, anda harus digantung sehingga jadi ia keputusan yang memalukan. Bagaimanapun, keputusan itu adalah bencana, “kata Mourinho. Pada hari Khamis, Tottenham akan berhadapan dengan Newcastle, sebuah kelab yang dapat memanfaatkan kelonggaran peraturan FFP sekiranya pengambilalihan yang disokong oleh Arab Saudi disetujui oleh Liga Perdana. Dan Mourinho percaya bahawa berdasarkan keputusan City, sebarang prespektif pemilik baru merasa tidak perlu mematuhi peraturan tersebut. “Saya benar-benar percaya FFP sudah hilang,” tambahnya. “Pemilik baru akan merasakan bahawa sarkas sudah membuka pintu jadi mari kita pergi dan menikmatinya.” Klopp berharap penyertaan City dalam Liga Juara-Juara musim depan akan membantu peluang pasukannya untuk mengekalkan gelaran Liga Perdana. Tetapi pengurus dari Jerman itu percaya bahawa sebarang keputusan FFP, yang telah membantu menurunkan hutang di seluruh Eropah, akan menjadi buruk buat bola sepak. “Daripada sudut pandang peribadi, saya gembira Manchester City dapat bermain dalam Liga Juara-Juara musim depan, kerana jika mereka memiliki 12 perlwanan lebih sedikit, saya tidak melihat peluang untuk pasukan lain dalam Liga Perdana,” kata Klopp. “Saya tidak menginginkan sesuatu yang buruk kepada sesiapa pun tetapi saya rasa ia bukan hari yang baik untuk bola sepak. Financial Fair Play adalah idea yang baik dan ia bertujuan melindungi pasukan dan persaingan, dan kelab harus memastikan wang yang ingin mereka belanjakan adalah dari sumber yang betul. ” – AFP 
See author's posts
